***Татарстан Республикасы***

***Кайбыч муниципаль районы***

***Олы Кайбыч авыл җирлеге Советының***

 ***һәм башкарма комитетының***

 ***2020 нче елда эшләнгән эшенә отчеты һәм алда торган бурычлар.***

**Хәерле көн, хөрмәтле Альберт Ильгизарович,**

**хөрмәтле авылдашлар, җитәкчеләр,**

**чакырылган иптәшләр!**

**Рөхсәт итегез Олы Кайбыч авыл җирлегенең 2020 елда эшләнгән эшләренә кыскача анализ ясарга, 2021 елга планнар белән таныштырырга.**

**Узган 2020 ел барыбызның да күңелләребезгә уелып калырлык вакыйгаларга бай булды. Тагын бер киеренке эш елы узып китте.**

Олы Кайбыч авыл  жирлеге Советы үзенең эшен устав һәм 2003 нче елның 6 октяберендә кабул ителгән 131 нче Федераль закон нигезендә алып бара. Социаль-көнкүреш проблемаларын, экономик яктан туган сорауларны чишү, тирә-якны яшелләндерү, өмәләр һәм бәйрәмнәрне оешкан төстә уздыру – болар барысы да авыл җирлеге аша уза.

Төп финанс документы булып авыл җирлеге бюджеты тора.

**АВЫЛ ҖИРЛЕГЕ БЮДЖЕТЫ**

Олы Кайбыч авыл жирлеге Советы һәм башкарма комитеты ел саен уз бюджетын кабул итә.

Бюджетнын керем өлеше физик затларның керем салымыннан (подоходный налог), жир салымыннан (земельный налог), затларның мал-мөлкәтенә салына торган (имущественный налог) налоглардан, дотация һәм субвенциядән тора.

2020 елда керем өлешенең планы 17 млн. 631 мең сум булса, үтәлеш 18 млн 378 мең сумны тәшкил итте. Чыгым өлешенең планы 18 млн. 297 мең сум булса, ел ахырына үтәлеш 18 млн 282 мең сумны тәшкил итте. Бюджетта каралган акча урынлы файдаланылды, керем һәм чыгым өлешенең үтәлеше 100% булды.

Авыл җирлеге башкарма комитетынын бюджеты үзебездән жыелган салымнар исәбенә тулыландырыла. Аның планы 4 млн 046 мең сум булса, үтәлеш 4 млн 767 мең сум, ягъни 118 % булды.

* 2020 елда физик затлар мөлкәтенә салым планы 466 мең булса үтәлеш 547 мең сум (планга карата 117% ),
* җир салымы планы 1 млн сум - 1 млн 151 мең сум җыелды (үтәлеш 115 %).
* шушы җирлектә урнашкан учреждениеләрдә, агрофирма составында һәм шәхси кибетләрдә эшләүчеләрдән тотылган физик затлар кеременә салымның 4 проценты авыл җирлегенә күчә. Анын планы 1 млн 740 мең сум булса үтәлеше 2 млн. 035 мең сум, 117 % булды. Бу налогнын утәлеше кешеләрнең хезмәт хакы алуыннан һәм аның күләменә бәйле.

Авыл җирлегендә барлык эшләр дә вакытында эшләнсен өчен (урам утларын төзәтү, урамнарны кардан чистарту, янгынга каршы чаралар һ.б) бюджетның вакытында доход өлеше тулыландырылырга тиеш. Шуңа күрә, халыкның барлык төр салымнарны вакытында түләвеннән, безнең җирлектә яшәүчеләрнең тормыш шартлары, аларга уңайлыклар булдыру тора.

|  |  |
| --- | --- |
| 2021 елга план Җир налогы – 1 млн. 028 меңШәхси милек налогы – 518 меңФизик затларның керем салымы – 1 млн 802 мең Мөлкәт арендалау – 187 меңБердәм авыл хуҗалыгы салымы – 56 меңБарлыгы 3 млн 592 мең 100 сум.  | **Слайтта сүз белән әйтмәскә пауза** |

**ЙОРТ ҺӘМ ҖИРНЕ ТЕРКӘҮ**

2020 елда ”Авылда яшәүче яшь гаиләләрнең һәм яшь белгечләрнең торак шартларын яхшырту” программасы буенча безнең җирлектә 13 гаилә субсидия алырга торалар. 3 гаилә субсидияләрен алдылар. Шуларның 1 се Иске Чәсчкаб авылыннан. Программа алга таба да эшләсә, яшь гаиләләр авылда кала, матур яңа йортлар саны арта дигән сүз.

Иске Чәчкаб авылында 147 йорт исәптә тора, шуларның 127 сендә кеше яши, 20-се буш йортлар тәшкил итә. (СЛАЙТТА КҮРЕНӘ )

|  |  |
| --- | --- |
| **Слайтта күренә** | **Чәчкаб авылы** |
| Барлык йортлар саны | 147 |
| Кеше яши торган йортлар | 127 |
| Буш йортлар | 20 |
| Шул исәптән вакытлыча кеше яши торган йортлар (дача) | 7 |
| Регистрация уткән йортлар | 137 |
| Регистрация үтмәгән йортлар | 7 |
| Үлгән кеше исемендә | 3 |

**АВЫЛ ҖИРЛЕГЕНДӘ ШӘХСИ ХУҖАЛЫКЛАР**

Бүгенге көндә авыл җирлегендә шәхси хуҗалыкларны үстерү һәм халыкның активлыгын арттыру - иң мөһим чараларның берсе булып тора. Шәхси хуҗалыклар авылда яшәүчеләрнең таяныч ноктасы булып санала. Авыл кешесе үзенең бакчасы, терлек-туары аша гаилә бюджетын шактый тулыландыра. Авылда күп итеп терлек асрап, тормышларын әлеге шөгыльдән башка күз алдына китермәүчеләр саны елдан ел кими.

**ИСКЕ ЧЭЧКАБ АВЫЛЫНДА ТЕХНИКА САНЫ**

|  |  |  |  |  |
| --- | --- | --- | --- | --- |
| **Слайтта күренә** | 2017 | 2018 | 2019 | 2020 |
| Тракторлар | 11 | 12 | 12 | 12 |
| Җинел машиналар | 85 | 89 | 90 | 90 |
| Йөк машиналары | 4 | 4 | 4 | 4 |
| Мотоблоклар | 27 | 30 | 30 | 30 |

Дәүләттән төрле программалар һәм грантлар рәвешендә бирелүче ярдәмнән һәркем файдалана ала. Шундый ярдәмнәрнең берсе - шәхси хуҗалыкларына буаз тана сатып алуга тотылган чыгымнарның бер өлеше субсидия рәвешендә кире кайтарыла. Хөкүмәт ярдәменең максаты - савым сыерларының баш санын, терлекчелек продукциясе җитештерүне арттыру, гаиләләргә акча эшләү мөмкинлеге тудыру, халыкны эшле итү. Субсидия яңа сатып алынган һәр тана һәм бер бозаулаган сыер өчен **30 мең** сум исәбеннән бирелә. Әгәр дә сыерда лейкоз чыгып, аны сугым цехына тапшырылган очракта, тана сатып алганда **10 мең** кушылып бирелә.

Таналар авыл хуҗалыгы оешмаларыннан сатып алынырга һәм субсидия алган кеше тананы биш ел асрарга тиеш. Чәчкаб авылында бу программада катнашучылар юк, биктә кызганыч. Шулай ук отчет елында булган икенче программа - сөтчелек юнәлешендәге мини-ферма яки терлекләргә сарай төзүчеләргә күрсәтелүче ярдәм.

 Төзелгән сарае яки төзелеш эшләре башланган булса һәм шәхси хуҗалыгында өч савым сыеры булган кешеләр **400 мең сум** күләмендәге субсидия ала алалар. Килешүдә күрсәтелгәнчә, сарай сигездән дә ким булмаган сыерга исәпләнгән, ел ярым өчендә шул сарайда сигез баш сыер булырга һәм ким дигәндә биш ел асралырга тиеш.

Әгәрдә **200 мең** сум алырга теләсәләр – 1 гынварга шәхси хуҗалыгында ике баш савым сыеры булырга тиеш һәм килешүдә күрсәтелгәнчә, сарай биштәндә ким булмаган сыерга исәпләнгән, ел ярым өчендә шул сарайда биш баш сыер булырга һәм ким дигәндә биш ел асралырга тиеш.

2020 нче елда Иске Чәчкаб авылында бу программада катнашучылар булмады. Бу проектлар быелда эшләячәк. Хөкемәт тарафыннан шундый момкинчелекләр булган чагында нигә файдаланмаска? Сезгә бу программаларда катнашырга тәкъдим итәм.

Хөкүмәтнең эшсез калучыларга ярдәм итү йөзеннән кабул ителгән “Үзмәшгульлек” программасы актив эшли башлады. Бу программаның асылы - мәшгульлек үзәкләре аша гражданнарны эшмәкәрлеккә тарту, аларга үз эшләрен ачуда булышу икәнлеген беләбез. Иске Чәчкаб авылында “Үзмәшгульлек” программасы буенча 3 кеше теркәлде.

Авылда халык нигездә авыл хуҗалыгы продукциясен җитештереп көн күрә. 2020 нче елда шәхси хуҗалыклардан сатылучы продукция күләменең исәбен алып, һәр айга анализ ясалды:

Олы Кайбыч авыл җирлеге буенча;

Сөт 277 мең 625 кг барлыгы 5 миллион 278 мең сум бу 1 кг. 19 сум туры килә;

Ит 66 мең 700 кг. Барлыгы 19 миллион 769 мең 500 сум, 1 килограмы 296 сумда 39 тиен;

Бәрәңге 29 мең 230 килограмм. Барлыгы 398 мең 890 сум, 1 килограмы 13 сумда 64 тиеннән туры килә;

Һәм башкалар 2 миллион 017 мең сумга товарлар сатылган.

12 айга безнең җирлектә уртача керем 27 миллион 463 мең 390 сум (узган ел 26 миллион 800 мең сум) тәшкил итте. Бу бер хуҗалыкка уртача керем 30 меңдә 146 сум тәшкил итә. Монын нигезендә ит, сөт, бал, бәрәңге сатудан алынган һәм халыкка техника белән хезмәт күрсәтүдән кергән керем ята.

**ШӘХСИ ХУҖАЛЫКЛАРДА ТЕРЛЕКНЕҢ БАШ САНЫ**

|  |  |  |  |  |
| --- | --- | --- | --- | --- |
|  | 2018 | 2019 | 2020 | Иске Чәчкаб |
|  | 2019 | 2020 |
| Мөгезле эре терлек | 222 | 247 | 303 | 71 | 87  |
| Шул исәптә сыерлар | 77 | 97 | 89 | 34 | 29 |
| Сарыклар | 205 | 192 | 320 | 89 | 127 |
| Кәҗәләр | 137 | 133 | 141 | 13 | 15 |
| Атлар | 36 | 30 | 40 | 8 | 9 |
| Кош-корт | 2102 | 2097 | 2575 | 681 | 955 |
| Умарта оялары | 232 | 221 | 240 | 32 | 42 |
| Куяннар | 23 | 41 | 37 | 0 | 0 |

 Шәхси хуҗалыклардан сөт җыюның халыкка өстәмә акча кертүен без яхшы аңлыйбыз һәм моның өчен шартлар тудырырга тырышабыз. Иске Чәчкаб авылында халыктан сөт җыю белән шәхси эшмәкәр Рафаэль Щукин шөгельләнә. Иске Чәчкаб авылында барлыгы 87 баш мөгезле эре терлек, шул исәптән сыерлар 29 баш. Декабрь аен бетереп 1 литр сөткә **18 сум** белән исәп-хисап ясалды.

Шуңа өстәп Республикадан 1 баш сыерга 2000 сум, 2 баш сыерга – 3000 сум, 3 һәм аннан да кубрәк баш сыерга 4000 сум исәбеннән 26 баш сыерга 67 мең 800 сум, шуларның 60 мең сумы субсидия, бер баш сырга – 300 сумнан 7 мең 800 сум ветеренар эш күрсәткән өчен, 9 баш кәҗәгә 500 сум исәбеннән 4 мең 500 сум субсидия бирелде.

Җәйге чорда җитештерелгән продукциягә тиешле бәя булмаган чорда субсидия бирелү җитәкчеләребезнең авылга булган игътибарына тагын бер мисал. Аның максаты-авылда малларның баш санын киметмәү, шәхси ярдәмче хуҗалыкларны үстерүгә этәргеч бирү. Гомер-гомергә сыер асраган авыл халкына шулай ярдәм күрсәтелгәнгә авыл кешесе бик рәхмәтле. Авыл кешесенең авыр хезмәтен җиңеләйтү, терлекчелек тармагы үсешенә ярдәм итү буенча төрле чаралар күрелә. 3 һәм аннан да күбрәк сыер асраучыларга савым аппаратлары тапшырыла.

Көз көне ярминкәләр башлану белән районда һәм Казанда оештырыла торган бу ярминкәләрдә без дә актив катнашабыз, шәһәр халкы авылдан килгән ит һәм сөт продукциясен, яшелчәне яратып алалар. Авыл халкы да үзеннән арткан продукцияне ярминкәдә сатып, акча эшләсә, әйбәт булыр иде.

Авыл җирлегендә 355 җир пае хуҗаларының 16 җир пайе “Габитов” КФХ сында, 67 се “Хасанов” КФХ сында, 272 пайы “Алтын кырлар” Җаваплыгы чикләнгән җәмгыятнең Закиров исемендәге булекчәсенә арендага бирделәр. Агрофирма тарафыннан җир пайлары өчен 2020 елда 1 млн 352 мең 666 сумлык бодай; 17 мең сумлык – ит, 112 мең 500 сумлык – он, 6 мең сумлык шикәр комы, 365 мең 145 сумлык арпа бирелде. “Габитов” КФХ сында һәм “Хасанов” КФХ сында пай җирләре булучыларга тулысынча печән һәм икмәк белән исәп-хисап ясалды.

**АВЫЛ ҖИРЛЕГЕНДӘ ЯШӘҮЧЕЛӘРНЕҢ ШӨГЫЛЕ**

Бүгенге көндә авыл җирлегендә шәхси хуҗалыкларны үстерү һәм халыкның активлыгын арттыру - иң мөһим чараларның берсе булып тора. Шәхси хуҗалыклар авылда яшәүчеләрнең таяныч ноктасы булып санала 2021 елның 1 январына Иске Чәчкабтагы – 147 хуҗалыкта - 437 кеше исәптә тора, шуларның 51се читтә яши, 386 авылда гомер кичерә. Калган авылларыбызны слайдта күрәсез.

|  |  |  |
| --- | --- | --- |
| **Торак пункт исеме** | **барлыгы** | **Шул исәптән** |
| **хуҗалык** | **халык** | **тормаучылар** | **торучылар** |
| **хуҗалык** | **халык** | **хуҗалык** | **халык** |
| Олы Кайбыч | 695 | 1917 | 92 | 182 | 603 | 1735 |
| Иске Чәчкаб | 147 | 437 | 20 | 51 | 127 | 386 |
| Афанасьевка | 39 | 135 | 8 | 37 | 31 | 98 |
| Симәки | 30 | 83 | 8 | 32 | 22 | 51 |
| Барлыгы | 911 | 2572 | 128 | 302 | 783 | 2270 |

Шуларның Иске Чәчкаб авылында эшкә яраклы халык саны 143 кеше алар арасыннан 20 кеше авыл хуҗалыгында, бюдҗетта эләүчеләр 39 кеше, төрле оешмаларда эшләүчеләр һәм кече эшмәкәрлек 52, үзмәшгүллек 3 кеше, кырыйга китеп эшләүчеләр 25 кеше һәм эшсез 4 кеше санала. Калган авылларыбызны слайдта күрәсез.

|  |  |  |  |  |  |
| --- | --- | --- | --- | --- | --- |
| **Халыкны эш белән тәэмин итү** | **Олы Кайбыч** | **Иске Чәчкаб** | **Афанасьевка** | **Симәки** | **Барлыгы:** |
| Эшкә яраклы халык, барлыгы | 653 | 143 | 44 | 21 | 861 |
| Шуларның эшләшләүчеләре |  |  |  |  |  |
| -авыл хуҗалыгында | 16 | 20 | 4 | 2 | 42 |
| -бюджет өлкәсендә | 277 | 39 | 11 | 2 | 329 |
| Башка организацияләрдә, урта һәм һәм кече эшмәкәрлек | 308 | 52 | 17 | 3 | 380 |
| үзмәшгульлек | 18 | 3 | 2 | 0 | 23 |
| Авылдан читтә эшлэшләүчеләр | 21 | 25 | 8 | 13 | 67 |
| Эшсезләр саны | 13 | 4 | 2 | 1 | 20 |

Халыкка хезмәт күрсәтүче түбәндәге учрежденияләр исәпләнә:

1. Иске Чәчкаб мәктәбе

2. Балалар бакчасы

3. Китапханә

4. Фельдшер-акушерлык пункты

5. Мәдәният йорты

 Бүгенге көндә авылда үз эшен булдырып, матур итеп яшәүчеләр дә бар. Авылда шәхси бульдозеры, бәрәңге утырту, алу җайланмалары булган трактор хуҗалары бар. Әлбәттә, без моңа шат, чөнки авыл җирендә эшне оештыру өчен аларның һәрберсе кирәк.

**СУ БЕЛӘН ТӘЭМИН ИТЕЛЕШ**

Чәчкаб авылын 2 башня су белән тәимин итә. Суга кытлык, нигездә, май-июнь айларында, яшелчәләргә су сибү таләп ителгән вакытта күзәтелде.

Хәзер күп кеше бакчасында азык чөгендере, люцерна үстерә. Бу бер яктан яхшыдыр да, ләкин җәйнең кызуында 2-3 көн яңгыр яумый торса, халык суны шунда сиптерә башлый. Аскы урамнарда яшәүчеләр бакчага сиптереп, артык сарыф иткәнлектән, су югарыда урнашканнарга барып житә алмый. Бакча сезоны тәмамлангач яки яңгырлардан соң, проблема үзеннән-үзе хәл ителә.

Крайняя һәм Клуб урамнарында су трассасында тимер трубалар эчерү сәбәпле берничә урында политилен трубаларга алмаштырылды һәм тимер-бетон боҗра белән задвижка куелды.

Отчет елында Иске Чәчкаб авылында башняларны эшләтер өчен 17 мең квт электр энергиясе сарыф ителгән, моның өчен 124 мең 900 сум акча күчерелде.

**ЮЛЛАР**

Авыл җирлеге җитәкчелеге эшчәнлегенең төп максаты – халыкның тормыш муллыгын үстерү, социаль-көнкүреш шартларын яхшырту, барлык ихтыяҗларын канәгатьләндерү өчен тиешле шартлар тудыру. Җирлекне үстерү һәм халыкның яшәү сыйфатын яхшыртуга юнәлдерелгән республика программалары безнең җирлектә дә уңышлы тормышка ашырыла. Юлларны төзекләндерү проблемасының елдан-ел уңышлы хәл ителә баруы-моның ачык мисалы. Юл - авыл яшәеше өчен иң мөһим инфраструктура челтәрләренең берсе. Крайняя урамына щебень юл салынып бетте. Әлбәттә, шундый зур финанс чыгымнары тотылып төзелгән юлларны саклау уртак бурычыбыз, яз-көз айларында шуны истән чыгармасак иде.

Белеп торганыгызча безнең район территориясеннән тиз йөрешле автомобиль юлы М12 үтәчәк. Бу юл Иске Чәчкаб авылының көньягының бер ягыннан икенче ягына килеп чыгачак. 2020 елда аның проект- смета документлары эшләнде. Шушы көннәрдә кызу төзелеш эшләре башланырга тора. Бу юл күп кенә үзгәрешләр кертәчәк. Яңа объектлар төзеләчәк, эш урыннары булачак.

**ЭЛЕКТРДАН КУЛЛАНУ**

Республикада социаль проект-авыл урамнарын яктырткыч лампалар белән тәэмин итү программасы ел саен эшләп килә.

Багана башындагы янган утларга тотылган электр энергиясе өчен авыл жирлеге бюджетыннан түләнә. Отчет елында Иске Чәчкаб авыл урамнарны яктырту өчен 7 061 кВТ электр энергиясе сарыф ителгән, моның өчен 51 мең 366 сум акча күчерелде. Таймерлар тору хисабына утка экономия ясарга мөмкинлек бар, кич 16.30 сәгатьтә кабына төнге 12 дән иртәнге 5 кә кадәр утлар сүнеп тора һәм иртәнге 7 сәгатькә кадәрле кабынып алалар. Таймерларны сәгать режимында, көннең кыскару һәм озынаю халәтенә карап күчереп торабыз.

**ГАЗЛАШТЫРУ**

Чәчкаб авылында 143 йортка газ кергән, ягъни 97 %. Газ буенча өзлеклелек килеп туганы юк. Күреп торганыгызча, авылда яңа йортлар төзелеп газлаштыру эшләре дәвам итә. Урам газ челтәрен уздырырга проект эшләтү өчен чыгымнар бюджетта каралмаса да, аны авыл җирлеге башкарма комитеты финансларга тиеш.

**ЭЛЕМТӘ**

 Иске Чәчкаб авылында кеше яши торган 127 йортның 83 йорта телефон бар, 80 йортка интернет челтәре һәм 76 йортка кабельле телевидение тоташтырылган. Чәчкабта Гарафиева Фидалия апа газета-журналларны Кайбычтан ташып хезмәт күрсәтә. Пенсия, субсидия, юл акчаларын өләшү дә аның өстендә. Элемтәнең ике төре буенча эшнең торышын уңай дип бәяләргә була. Район газетасы ”Кайбыч таңнары” на язылу кампаниясе шома гына бармый. Халыкны борчыган яки кызыксындырган бөтен сорауга җавапны шуннан табып булса да, һәр йорт та бу газетага языла дип әйтеп булмый. Кыенлыклар белән булсада 2021 елның беренче яртыеллыгында Иске Чәчкаб авылында 96 кеше район газетасына язылган.

|  |  |  |
| --- | --- | --- |
| **Кайбыч таңнары** | **2020 елның 2нче яртыеллыгы** | **2021 елның 1 яртыеллыгы** |
| Чәчкаб авылы | 93 | 96 |

|  |  |
| --- | --- |
|  | **Чәчкаб авылы** |
| Телефон  | 83 |
| Интернет | 80 |
| Кабельле телевидение | 76 |

**ТӨЗЕКЛӘНДЕРҮ ҺӘМ ҮЗАРА САЛЫМ**

Муниципаль берәмлекләр таянып эшли торган 131 номерлы Федераль Закон нигезендә Авыл җирлегенә бирелгән вакәләтләр күп булса да, финанслар белән җитәрлек дәрәҗәдә ныгытылмаган. Төзекләндерү эшләре өчен авыл җирлеге бюджетында бернинди акча каралмый. Шул ук вакытта барыбыз да авылларыбызның төзек һәм матур булуын телибез.Үзара салым җыю нәкъ менә шуңа юнәлдерелгән дә инде. Халыктан җыелган үзара салым акчасы авылларны төзекләндерергә ярдәм итә.

Списокта булган 313 кешедән, бер кеше үлгән, 8 кеше түләмәгән, 304 кешедән, 500 сум күләмендә, барлыгы 152 мең сум акчаны җыеп алып, авыл Советының махсус счетына кертеп бетергәч, безгә республикадан җыелган сумманы 4 тапкыр арттырып, ягъни 608 мең сум күләмендә субсидия бирелде, иске Чәчкаб авылына барлыгы 760 мең сум күләмендә үзара салым акчасына эшләр башкарылды: Әйтергә кирәк Чәчкаб акчасы фәкать Чәчкабка тотылды!

**Халык тарафыннан җыелган һәм Республика бюджетыннан кергән акчаларны нәрсәгә сарыф иттек?**

1. **Зиратка гирбицид сиптерү.**

ИП “Гайнутдинов Ф”дан гербицид сатып алынды барлыгы 30 мең сумга. Ветеринария хезмәткәрләре ярдәме белән сентябрь аенда зиратка гирбицид сиптерелде.

1. **Урам утларын ремонтлау.**

15 мең сум урам утларын ремонтлауга тотылды. Эшләрне ООО “Энергосервис” башкарды.

1. **Җирлекләрнең санкцияләнгән һәм санкцияләнмәгән чүплекләре территорияләрен чистарту.**

Үзәк урамнан келәтләр ягына чыгып китә торган тыкырык чистартылды. Бу эшләргә 40 мең сум ИП “Хикматуллин Р.Т.” га түләнде.

1. **Материаллар сатып алып су челтәрләрен ремонтлау.**

Ферма башнясыннан авыл кырыена чыгарып колонка эшләнде. Авыл эчендә Клуб һәм Крайняя урамнарында су челтәре ремонтланды. Бу эшләргә 295 мең сум акча сарыф ителде һәм эшләрне Кайбыч торак-коммуналь хуҗалыгы башкарды.

1. **Торак пункт чикләрендә автомобиль юлларын карап тоту.**

 Бу эшләргә 20 мең сум КФХ Зиннуровка түләнде. Юл кырыйлары чабылды.

1. **Материаллар сатып алып, юлларны норматив хәлгә китерү.**

Крайняя урамына щебень юл салынды. Бу эшләрне ИП Шарафиев башкарды, 170 мең сум акча сарыф ителде һәм 167 мең 706 сум долг калды.

1. **Материаллар сатып алып, Иске Чәчкаб авылы буасын чистарту һәм төзекләндерү.**

Буа аркылы тратуар салынды. Бу эшләрне ИП Шарафиев башкарды, 190 мең сум акча сарыф ителде.

Эшләрнең сметага туры китереп башкару-башкарылмавын районда төзелгән комиссия килеп тикшереп, материалларны санап, эшне кабул итеп алганнан соң гына, эшне башкарган оешмаларга казначылык аркылы узара салым акчалары күчерелеп бетте. Бу июль - ноябрь айлары. Акчалар бер кешенең дә кулында булмады, бары тик счеттан-счетка күчерү юлы белән башкарылды.

Инде аңлап торганыгызча, үзара салым акчасын җыю быел да башкарылачак.

Үзара салым акчасын җыю буенча халык җыеннары үткәрелде. Иске Чәчкаб авылында бу 5 этапта үтте.

Мин сезне 2021 елда үзара салым акчасына планлаштырган эшләр белән таныштырып үтәм. Билгеле, сезнең фикерләр, тәкъдимнәрне кабул итеп алачакбыз. Ахыр чиктә муниципаль программаның максаты да - җирле мәсьәләләрне хәл итүдә халыкның үзе актив катнашуы бит. Исемлеккә кертелгән 318 кешедән 500 сум күләмендә 159 мең сум акча җыелырга тиеш, шуңа өстәп республикадан биреләчәк 636 мең сум күләмендә субсидия, барлыгы 795 мең сум булачак.

**Безнең тәкъдимнәр**

- материаллар сатып алып, Иске Чәчкаб авылы буасын чистарту һәм төзекләндерү;

- материаллар сатып алып, урам утларын ремонтлау;

- территорияләрне санкцияләнмәгән чүплекләрдән чистарту;

- материаллар сатып алып чишмәләрне ремонтлау һәм территорияләрен төзекләндерү;

- материаллар сатып алып, су челтәрләрен ремонтлау;

- материаллар сатып алып, юлларны норматив хәлгә китерү;

- торак пункт чикләрендә автомобиль юлларын карап тоту;

- материаллар сатып алып, зиратларны чистарту һәм ремонтлау

Сорау һәм тәкъдимнәрне чыгыш тәмамланганнан соң бирүегезне сорыйм. Әлбәттә бу сораулар белән без сезнең белән аерым очрашып сөйләшәчәкбез.

Авылларны төзек һәм чиста тоту беркайчан да мөхимлеген югалтмый. Ел саен 1 апрельдән 1 июньгә кадәр торак пунктларны чистарту буенча икеайлык игълан ителә.

Яз айларында Хикматуллин Рөстәм амкадоры белән свалка кырыена тугелгән чүп-чар чистартылды.

Җәмәгать, кача-кача арба тагып чокыр буйларына, посадкаларга чүп ташудан туктыйк инде. Үзебез яшәгән җиребезне җимерү-бетерү түгел, киләчәк буыннарга төзегрәк, яшелрәк, матуррак һәм чистарак итеп калдыру ягын карыйк.

Быел матур итеп авыл халкы белән өмәләр оештырып, чишмә буе һәм күпер территориясе җыештырылды. Шушы урында өмәләргә килә алган барлык халыкка чын күңелемнән рәхмәтемне җиткерәм. Киләсе өмәләрдә дә катнаша алып үзебез яшәгән авылыбызны, тирә юнебезне тәртиптә тотсак иде.

Кайбыч чигеннән Чәчкаб чигенә кадәр булган төп юлның кырыйларын берничә тапкыр Зиннуров Фәрит үз тракторы белэн чаптырды. Авыл эчендәге юл кырыйларын яздан көзгә кадәр бюджет хезмәткәрләре көче белән чистартып тордык.

**АВЫЛ ҖИРЛЕГЕНДӘ ДЕМОГРАФИК ХӘЛНЕҢ ТОРЫШЫ**

|  |  |  |  |  |  |  |
| --- | --- | --- | --- | --- | --- | --- |
|  | **2016г.** | **2017 г.** | **2018 г.** | **2019г.** | **2020г.** | **Иске Чэчкаб** |
| 2019 | 2020 |
| Туучы балалар саны | 24  | 20  | 33 | 32 | 27 | 1 | 4 |
| Үлүчеләр | 29 | 28  | 33 | 28 | 25 | 7 | 5 |
| Кайтучылар | 64 | 97  | 72  | 79 | 39 | 2 | 1 |
| Китүчеләр | 30 |  26 |  24 |  77 | 77 | 17 | 6 |

**МӘКТӘПКӘЧӘ ЯШЬТӘГЕ БАЛАЛАР САНЫ.**

|  |  |  |
| --- | --- | --- |
|  | 2019 г. | 2020 |
| Иске Чәчкаб авылы | 27 | 22 |

Авыл җирлегендә демографик хәлнең торышын бик куанычтан түгел дияргә була. Иске Чәчкабта 2020 нче елда 4 бала дөньяга килде. Яңа туган баларның 3се авылда яши 1се шәһәрдә. Яшәү белән үлем бергә йөри, отчет елында 5 кешенең үлеме теркәлде, алдагы елда 7 иде, үлүчеләрнең уртача яше безнең авыл җирлегендә 70 яшь.

Үлүчеләрнең күбесе өлкән яшьтә булсалар да, арада аянычлы үлемнәр белән китүчеләрдә бар.

2020 елда яңа гаилә коручы парлар булмады.

1 кеше пропискага керде, 6 кеше пропискадан төшеп китте. Бүгенге көндә Чәчкаб авылында 386 кеше яши.

2020 ел Кайбыч районында демография елы дип игълан ителеп, районыбызда яңа туган сабыйлар гаиләләренә матди ярдәм чаралары күрсәтү карары кабул ителгән иде. Шарты - гаилә әгъзалары районда яшәргә һәм эшләргә тиеш.

Беренче һәм икенче бала туганда - 5 мең сумлык сертификат, өченче балага – коляска, дүртенче һәм аннан соң туган балага - 20 мең сумлык сертификатлар бирелде.

Шулай ук 45 яшькә кадәр никах теркәлгән хатын-кызларга да – 5 мең сумлык сертификат каралган иде.

Иске Чәчкаб авылында 3 гаиләгә шундый сертификатлар тапшырылды.

**МӘГАРИФ**

Мәктәп-авыл җирлегендәге иң зур коллективтан торган учреждение. Авыл җирлегендә оештырыла торган нинди генә эш, нинди генә чара булмасын, мәктәп директоры Айрат Азатович бернинди каршылыксыз, үзенең кул астында эшләүче коллектив һәм укучылар белән эшне оештырырга булыша. Мәктәп директорының чыгышын аерым тыңларбыз .

**КИБЕТЛӘРНЕҢ ЭШЧӘНЛЕГЕ**

Халыкка хезмәт күрсәтүче учреждениеләрнең эшен контрольләү – авыл җирлеге җитәкчелегенә йөкләнә .

Иске Чәчкаб авылында ике кибет сәүдә хезмәте күрсәтә, болар икеседә шәхси кибетләр. Кирәкле товар белән кибетләр тәэмин ителгән, ипи сатуда эзеклекләр юк дип әйтәсе килә.

**МӘДӘНИ ЧАРАЛАР**

Быелгы пандемия шартларында кызганычка каршы мәдәни чаралар туктатылып торды. Шулай да Бөек Җинүнең 75 еллыгы көнендә – 9 Майда Иске Чәчкаб авылы янында “Казан каймасы” һәйкәле ачылды.

Татарстан Республикасы көне уңаеннан районыбызда оештырылган бәйрәмдә “Кунакчыл татар йорты” күренешен күрсәттек.

Сентябрь аенда капиталь ремонттан соң Иске Чәчкаб авылында мәдәният йорты кабат үз ишекләрен ачты һәм матур гына эшли башлады. Шул ук бинада Китапхәнә эшли.

Яңа ел кичәсе гөрләп үтте. Алга таба да матур кичәләр булыр, әлбәттә сезнең карап утыру гына түгел, катнашуыгыз да сорала.

**СӘЛАМӘТЛЕКНЕ САКЛАУ**

Иске Чәчкаб авылында фельдшер-акушерлык пункты халыкка хезмәт күрсәтә.

Медицина учреждениесе җитәкчесенең чыгышын аерым тынлап китәрбез.

**ЯШЬЛӘР БЕЛӘН ЭШ, СПОРТ, АРМИЯ САФЛАРЫНА ЧАКЫРЫЛЫШ**

Бүгенге көндә 2 егетебез армия сафларында хезмәт итә.

Илдә барган сәяси вакыйгалар туган туфрагына, Ватанына карата мәхәббәт тәрбияләүнең ни дәрәҗәдә мөһим булуын ассызыклый. Яшьләр фән, мәдәният, спорт һәм башка өлкәләрдә үз-үзләрен табарга, Ватаннарын яратырга, тарихны һәм гореф-гадәтләрне белергә тиеш. Соңгы елларда Ватанны саклау, армиядә хезмәт итүне үзенең мөһим бурычы итеп санаучы егетләр саны арта бара.

 Аларның әти-әнисенә илебез чикләрен сакларлык лаеклы уллар үстергәне өчен рәхмәт әйтәбез.

**СОЦИАЛЬ ХЕЗМӘТ КҮРСӘТҮ**

Иске Чәчкаб авылында 120 пенсионер гомер кичерә.

Соңгы елларда балигъ булмаган балалары булган эчүче исәптә торучы аналар һәм гаиләләр юк дип эйтергә була.

Яңа ел алдыннан Кыш бабай белән Кар кызы район башлыгы исеменнән балалар бакчасына йөрмәүче балаларга бүләкләр өләштеләр. Бер бала да ихтибарсыз калмады.

Шулай ук барлык юбилярлар да Район башлыгы исеменнән котлап барылды. 2020 елда аксакалыбыз Зиннәтулла Заһидуллин олуг юбилеен – 100 яшен билгеләп үтте.

Бәйрәмнәр саен Боек Ватан сугышы ветераннарына һәм сугыш ветераннарының тол калганган хатыннарына, тыл хезмәтчәннәре дә бүләкләр тапшырыла.

**ХОКУК ТӘРТИБЕН САКЛАУ**

Безнен авыл жирлегендә полициянең участок уполномоченные булып ел дәвамында Нугуманов Раил Равилович эшләде. Хокук сагында эшләүченең чыгышын соңрак тыңлап китәрбез.

**ЯНГЫН КУРКЫНЫЧСЫЗЛЫГЫ КАГЫЙДӘЛӘРЕНЕҢ ҮТӘЛЕШЕНЕҢ ТОРЫШЫ**

Янгыннар, ни кызганыч, күзәтелеп тора һәм алар тормышыбызга зур зыян сала, фаҗигаләргә китерә. 2020 елда Иске Чәчкаб авылында бер янгын очрагы булды. Оелеп куелган эскерт янды.

Янгын сүндерү хезмәтендә эшләүче хезмәткәрләр белән берлектә күп кенә йортларда йөреп, тикшерү үткәрелде һәм сигнализаторлар куелды. Көнкүреш электр приборларын куллану кагыйдәләрен бозу, сафтан чыккан электр үткәргечтән файдалану очраклары бар. Төзек түгел мич, иске, чыбыгы күренеп торган электр үткәргеч, мич янына өелеп куелган утын болар үзләре үк янгын чыгуга сәбәпче. Үзләренә үзләре куркыныч тудырган кешеләрне уттан саклап калып буламы? Зинһар, бу мәсьәләдә сак булып, үзебезгә дә, тирә-күршеләргә дә куркыныч тудырмасак иде. Бигрәк тә үзләре генә яшәп ятучы, эчүчелек белән шөгыльләнүче ир-атларны карап торуны шул тирәдә яшәүчеләрдән дә сорар идем. Бу урында иминиятләштерү турында сүз алып бару мөһим дип саныйм. Янгын чыкканнан соң, кайбер очракларда, йорт-җирен бик аз суммага яки бөтенләй иминиятләштермәгәнлеге ачыклана. Бу бик кызганыч, ләкин эш узган була. Бу эшкә бармак аша гына карамыйсы иде иптәшлэр. Мин сездән елга бер тапкыр үзегезнең булган милкегезне мөмкин булганча зуррак суммага иминиятләштереп куюыгызны һәм уттан кулланганда бик тә сак булуыгызны сорыйм.

**ПРЕДПРИЯТИЕ ҺӘМ УЧРЕЖДЕНИЕ ҖИТӘКЧЕЛӘРЕ БЕЛӘН ҮЗАРА ЭШЧӘНЛЕК ИГАНӘЧЕЛЕК**

Агрофирма җитәкчесе Ринат Риянович Мутыгуллин, Закиров исемендәге бүлекчә җитәкчесе Гисматуллин Илнур Ильгизович һәр бәйрәмне уздырганда иганәчелек ярдәме күрсәтәләр, кирәк чакта техника белән булышып торалар.

Татарстан Республика Президенты Рөстәм Миңниханов инициативасы буенча татарстанлыларның коронавирус пандемиясеннән аеруча зыян күргән кешеләр өчен “Ярдәм янәшә” акциясе кысаларында азык – төлек җыелмалары таратылды.

Өлкәннәр көне декадасы кысаларында авылда яшәүче һәр пенсионерга район башлыгы Альберт Ильгизарович исеменнән шикәр комы белән он таратылды.

Игелекле гамәлләре өчен аларга авыл халкы исеменнән һәм үземнең исемемнән бик зур рәхмәтемне белдерәм.

**ДИНИ ТӘРБИЯ**

 Иске Чәчкаб авылында мәчетебез эшләп килә. Имамыбыз Мухаммадиев Илдус Гарәй улы, авыл халкы белән уртак тел табып матур гына хезмәт итә. Авыл халкының дини белем алырга теләге зур, өлкән яшьтәгеләр белән бергә яшьләр һәм балалар да дин гыйлемен алырга омтыла. Биредә белем алу өчен бөтен мөмкинлекләр тудырылган. Ләкин быел Пандемия булу сәбәпле мәчетләребездә укулар туктатылып торды. Алдагы көннәрдә алла бирса укулар янадан башланып китәр дигән теләктә калабыз.

Балаларны кече яшьтән иманлы итеп тәрбияли алсак, хатын-кызларны, ирләрне күбрәк дин юлына бастыра алсак, киләчәктә гомерләрен мәгънәсез шөгыль белән заяга уздыручылар булмас дип ышанасы килә.

**АВЫЛ ҖИРЛЕГЕНЕҢ ЭШЧӘНЛЕГЕ**

Олы Кайбыч авыл җирлеге үзенең эшендә Уставка һәм “Россия Федерациясендә җирле үзидарәне оештыруның гомуми принциплары турында”гы 131 номерлы Федераль Законга таянып эшли. Авыл җирлеге 10 округка бүленгән, һәр округта 5 елга депутатлар сайланган.

Отчет чорында 19 гражданнар җыены һәм 16 авыл җирлеге Советы утырышлары узды. Депутатлар составыннан торган 5 комиссия оешып эшли. Гражданнарны кабул итү көне булып сишәмбе, жомга көннәре санала. Һәр гариза теркәлә, телдән мөрәҗәгатьләр язылып бара. Һәрберсен уңай якка хәл итәргә тырышабыз. 2020 нче елда барлыгы 786 граждан кабул итүдә булган, 548 справкалар бирелгән, 210 хужалык һәм йорт кенәгәләреннән күчермә, 28 характеристика бирелгән. Авыл җирлеге Советы кабул иткән һәр карар, булган яңалыклар авыл җирлеге Советының махсус сайтына куелып бара.

Июль аенда узган РФ Конституциясенә төзәтмәләр буенча тавыш бирү Һәм 13 сентябрьдә Татарстан Республикасы Президенты һәм вәкаләтле органнарга депутатлар сайлау уңай нәтиҗә белән узды. Сайлау кампаниясе вакытында эшләгән сайлау комиссиясе членнарына, һәр йортка кереп, аңлату эше алып барган агитаторларга, спонсорлык ярдәме күрсәткән агрофирма җитекчелегенә, һәм зур оешканлык, матур сайлау нәтиҗәләре күрсәткән, бердәмлек өчен тавыш биргән халкыма зур рәхмәтемне белдерәм.

Тавыш бирү нәтиҗәләренең без көткәндәге белән туры килүе-безнең халыкның илдә, республикада һәм районда үткәрелә торган сәясәт курсы белән теләктәшлеге нәтиҗәсе.

Район күләмендә 17 авыл җирлеге арасында уза торган рейтингта безнең авыл җирлеге еллык нәтиҗәләр буенча 4 урында. Рейтингта эшчәнлеккә бәя 9 төр буенча, аерым алганда, бюджет, аның үзебездән җыелган керем өлеше, торак төзелеше, туу һәм үлем, кече һәм урта эшмәкәрлеккә ярдәм программаларының тормышка ашырылуы, шәхси хуҗалыклардагы терлекләр саны, спорт ярышларының уздырылуына, ягъни социаль-икътисади үсешкә карап куела.

**Хөрмәтле депутатлар һәм авылдашлар!**

Сезнең исемнән һәм шәхсән үз исемемнән район башлыгы, Альберт Илгизәр улы Рәхмәтуллинга - безнең җирлек территориясен төзекләндерүдә һәм халык белән эшләүдә нәтиҗәле ярдәме өчен рәхмәт сүзләрен җиткерергә рөхсәт итегез. Сезнең ярдәм бөтен җирдә дә сизелерлек. Авыл җирлеге тормышы проблемаларын хәл иткәндә үзара аңлашып эшләвебезгә ышанам.

 Авыл халкыма безне аңлаган, эштә булышканыгыз, төпле киңәшләрегез, җирлек тормышында катнашуыгыз өчен, шулай ук депутатларга, мәгариф, мәдәният, сәламәтлек саклау хезмәткәрләренә ярдәм итүләренә рәхмәт белдерәм. Безнең киләчәктә дә хезмәттәшлек шулай ук нәтиҗәле булыр дип ышанып калам.

Олы Кайбыч авыл җирлеге башкарма комитеты һәм авыл җирлеге Советы халык киңәшләренә колак салырга, проблемаларны хәл итүдә ярдәм итәргә һәрвакыт әзер.

Әмма без шулай ук авыл халкының үз ярдәмен, муниципаль берәмлек тормышының барлык якларын яңартуда сезнең катнашуыгызны, бүген һәм иртәгә нинди җирлектә яшәвегез белән кызыксынуыгызны телибез. Азакта мин сезгә барыгызга да эшегездә, тормышыгызда зур уңышлар, саулык-сәламәтлек, рухи ныклык, гаилә иминлеге телим.

Игътибарыгыз өчен рәхмәт! Сораулар булса, мин аларны тыңларга, фикер алышырга һәм алга таба эшне башкарырга әзер.